Predkladacia správa

Ministerstvo hospodárstva SR predkladá materiál „Správa o vývoji zahraničného obchodu za rok 2005 a jeho pozície v rámci EÚ“, ktorý koncepčne a obsahovo nadväzuje na správy o výsledkoch zahraničného obchodu SR prerokované vládou SR v predchádzajúcich rokoch.
Obmedzená veľkosť domáceho trhu predurčuje Slovensko na intenzívnu spoluprácu s ostatnými krajinami a zapájanie sa do medzinárodného obchodu. Vysoký stupeň zapojenia hospodárstva do medzinárodnej deľby práce vypovedá o dôležitosti vplyvu zahraničných trhov na vývoj slovenského hospodárstva. Predkladaný materiál analyzuje vývoj zahraničného obchodu SR v roku 2005, jeho teritoriálnu a komoditnú štruktúru, a tiež pozíciu v rámci EÚ. Materiál ďalej popisuje zahraničný obchod SR s poľnohospodárskymi výrobkami a štruktúru exportujúcich firiem. Porovnáva vývoj zahraničného obchodu s predchádzajúcimi rokmi 2003 a 2004.
Materiál sa ďalej zaoberá vplyvom vstupu Slovenska do EÚ na zahraničný obchod SR. V rámci toho približuje vplyv spoločnej obchodnej politiky EÚ v oblasti dohôd o voľnom obchode, vplyv spoločných obchodno-politických nástrojov EÚ na ochranu obchodu, pričom ide najmä o ochranné opatrenia pred nadmerným dovozom, antidampingové a protisubvenčné opatrenia a takisto sa venuje problematike obchodu s poľnohospodárskymi výrobkami.
V závere materiál uvádza predikciu vývoja vybraných makroekonomických ukazovateľov a bilancie tovarov a služieb na roky 2006 a 2007 a predpoklady realizácie prognózovaného vývoja a možné riziká.
Predkladaný materiál má informatívny charakter; nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.